CSS พุ่งกว่า 8% เตรียมรับประโยชน์การประมูล 4G
CSS พุ่งกว่า 8% ณ เวลา 11.25 น. ราคาอยู่ที่ 5.15 บ. บวก 0.41 บ. หรือ 8.65% สูงสุดที่ 5.15 บ. ต่ำสุดที่ 4.80 บ. มูลค่าซื้อขายที่ 193.22 ลบ. โดยบล.ฟินันเซีย ไซรัส แนะซื้อ ให้เป้า 7.50 บ. หลังมองว่าจะได้รับประโยชน์จากการประมูล 4G ขณะที่ราคาหุ้น underperform ที่สุดในกลุ่มที่เกี่ยวข้องกับ 4G
1 ก.ย. 2558

ผู้สื่อข่าวรายงานว่า ราคาหุ้นบริษัท คอมมิวนิเคชั่น แอนด์ ซิสเต็มส์ โซลูชั่น จำกัด (มหาชน) หรือCSSณ เวลา 11.25 น. ราคาอยู่ที่ 5.15 บาท บวก 0.41 บาท หรือ 8.65% สูงสุดที่ 5.15 บาท ต่ำสุดที่ 4.80 บาท มูลค่าซื้อขายที่ 193.22 ล้านบาท ขณะที่ดัชนีตลาดหุ้นไทยโดยรวมบวก 0.00%
 
บล.ฟินันเซีย ไซรัส ระบุในบทวิเคราะห์ แนะนำ “ซื้อ” หุ้น CSS เป็นอีกหนึ่งบริษัทที่ได้ประโยชน์จากการประมูล 4G ไม่ว่าใครจะชนะการประมูลก็ตาม ต้องมีการติดตั้งเสา 4G เพิ่ม ในขณะที่ราคาหุ้น underperform ที่สุดในกลุ่มที่เกี่ยวข้องกับ 4G โดยให้ราคาเป้าหมาย 7.50 บาท
ด้าน บล.เคทีบี ระบุในบทวิเคราะห์ CSS มีแผนลงทุนโครงการผลิตไฟฟ้าพลังงานแสงอาทิตย์ในประเทศ ยื่นขอไปแล้วประมาณ 35 MW แต่ยังไม่ได้รับสัญญาซื้อขายไฟฟ้า (PPA) ซึ่งเป็นข้อมูลจากประชุมวิสามัญผู้ถือหุ้น 3 ส.ค.58 นอกจากนี้ บริษัทฯน่าจะได้ประโยชน์จากการประมูล 4G จากการขายและติดตั้งระบบ และเสาโทรคมนาคม จากลูกค้าปัจจุบันของ CSS คือ  บริษัท ทรู คอร์ปอเรชั่น จำกัด (มหาชน) หรือ TRUE , บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC , บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC
โดยปัจจุบัน CSS เป็นตัวแทนผู้จำหน่ายอุปกรณ์ไฟฟ้า และวางระบบสารสนเทศ ติดตั้งเสาโทรคมนาคม สัดส่วนรายได้ 6 เดือนแรก ของปีนี้ มาจากการขาย 68% แต่รายได้ที่โตขึ้นมามากในปี 2558 คือรายได้จากการติดตั้งและวางระบบ